ฟ้อง‘ปู-บุญทรง’ทวงเงินข้าว
&#8220;วิษณุ&#8221; มอบดาบคลังฟ้องแพ่ง &#8220;ยิ่งลักษณ์&#8221; พาณิชย์ฟ้องคดี &#8220;บุญทรง&#8221; ทวงเงินทุจริตโครงการจำนำข้าว
12 มี.ค. 2558

“วิษณุ” มอบดาบคลังฟ้องแพ่ง “ยิ่งลักษณ์” พาณิชย์ฟ้องคดี “บุญทรง” ทวงเงินทุจริตโครงการจำนำข้าว
นายวิษณุ เครืองาม รองนายกรัฐมนตรีด้านกฎหมาย เปิดเผยว่า ได้มอบหมายให้กระทรวงการคลังเป็นโจทย์ยื่นฟ้องเอาผิดทางแพ่งกับ น.ส.ยิ่งลักษณ์ ชินวัตร อดีตนายกรัฐมนตรี ในคดีทุจริตโครงการรับจำนำข้าว และมอบให้กระทรวงพาณิชย์เป็นโจทก์ยื่นฟ้อง นายบุญทรง เตริยาภิรมย์ อดีต รมว.พาณิชย์ กับพวกทั้งหมด 21 คนในความผิดสัญญาซื้อขายข้าวแบบรัฐต่อรัฐ (จีทูจี) 4 ฉบับ
อย่างไรก็ตาม นายวิษณุ กล่าวว่า ยังไม่ทราบว่าจะเรียกร้องค่าเสียหายเป็นจำนวนเงินเท่าใด แต่ทางสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ได้ส่งรายละเอียดมาให้ทั้งหมดแล้ว จากที่ก่อนหน้านี้ ป.ป.ช.ได้ยื่นฟ้องเอาผิดในคดีอาญาและคดีเข้าสู่กระบวนการศาลแล้ว
“ขณะนี้มีรายชื่อผู้ที่มีส่วนต้องรับผิดชอบทั้งหมดแล้ว แต่จะต้องดูว่าจะเรียกค่าเสียหายคนละเท่าไหร่ โดยตามกฎหมายกำหนดให้ตั้งคณะกรรมการขึ้นมาชุดหนึ่งเพื่อพิจารณาสอบข้อเท็จจริง และพิจารณากำหนดค่าเสียหาย โดยกรรมการชุดดังกล่าวประกอบด้วย กระทรวงการคลัง กระทรวงพาณิชย์ คณะกรรมการกฤษฎีกา สำนักงานอัยการ ไม่มีนักการเมือง” นายวิษณุ กล่าว
ก่อนหน้านี้ศาลได้ตั้งคณะผู้พิพากษา 9 คน เพื่อพิจารณาคดีอาญาแล้ว และในวันที่ 19 มี.ค.นี้ ศาลฎีกาแผนกคดีอาญาของผู้ดำรงตำแหน่งทางการเมือง จะพิจารณาว่าจะรับฟ้อง น.ส.ยิ่งลักษณ์ หรือไม่ ถ้ารับเท่ากับ น.ส.ยิ่งลักษณ์ จะมีฐานะเป็นจำเลย แต่คดีทางแพ่งยังไม่เริ่มกระบวนการ 
รองนายกรัฐมนตรี กล่าวอีกว่า คดีแพ่งต้องเริ่มจากกรรมการชุดที่ 1 ทำงานประมาณ 4 เดือน จากนั้นกรรมการชุดที่ 2 คือ กรรมการรับผิดทางแพ่ง โดยมีอธิบดีกรมบัญชีกลางเป็นประธาน เมื่อเสร็จเรียบร้อยจึงลงมือฟ้องคดีทางแพ่งอายุความ 2 ปี หมดอายุความเดือน ก.พ. 2560 โดยรัฐบาลให้ความเป็นธรรมกับทุกฝ่าย
พล.อ.ฉัตรชัย สาริกัลยะ รมว.พาณิชย์ กล่าวว่า กระทรวงพาณิชย์และกระทรวงการคลังจะตั้งคณะทำงานร่วมกัน 1 ชุด เพื่อสรุปกรอบการฟ้องร้องเรียกค่าเสียหาย